পর্নো তারকার মুখ বন্ধে অর্থ, অভিযুক্ত ট্রাম্প
২০১৬ সালে যুক্তরাষ্ট্রে প্রেসিডেন্ট নির্বাচনের আগে এক পর্নো তারকার মুখ বন্ধ রাখতে অর্থ দেওয়ার দায়ে সাবেক মার্কিন প্রেসিডেন্ট ডোনাল্ড ট্রাম্পের বিরুদ্ধে অভিযোগ গঠন করা হয়েছে। স্থানীয় সময় বৃহস্পতিবার ম্যানহ্যাটানের গ্র্যান্ড জুরি আদালতে তাকে অভিযুক্ত করা হয়। আলজাজিরা, রয়টার্স।





ম্যানহাটান ডিস্ট্রিক্ট অ্যাটর্নির অফিস জানিয়েছে, কয়েক সপ্তাহের জল্পনা শেষে বৃহস্পতিবার নিউ ইয়র্ক গ্র্যান্ড জুরি ট্রাম্পকে অভিযুক্ত করার পক্ষে ভোট দেন। এর ফলে ডোনাল্ড ট্রাম্পই হচ্ছেন প্রথম সাবেক মার্কিন প্রেসিডেন্ট, যিনি ফৌজদারি অভিযোগের সম্মুখীন হলেন।




ট্রাম্পের বিরুদ্ধে ঠিক অভিযোগ আনা হচ্ছে সেটি এখনো স্পষ্ট করা হয়নি। তবে আগামী কয়েক দিনের মধ্যে বিষয়টি স্পষ্ট করা হবে। ম্যানহাটান ডিস্ট্রিক্ট অ্যাটর্নি অ্যালভিন ব্র্যাগের অফিস থেকে দেওয়া এক বিবৃতিতে বলা হয়েছে, ট্রাম্পের আত্মসমর্পণের বিষয়ে আইনজীবীরা ট্রাম্পের আইনজীবীদের সঙ্গে আলোচনা চালিয়ে যাচ্ছেন। আগামী মঙ্গলবার ট্রাম্প আত্মসমর্পণ করতে পারেন বলে আদালতের একজন কর্মকর্তা জানিয়েছেন। এদিকে সিএনএন জানিয়েছে, ট্রাম্প ব্যবসায়িক জালিয়াতি সম্পর্কিত ৩০টিরও বেশি অভিযোগের মুখোমুখি হবেন।
২০২৪ সালের নির্বাচনি ক্যাম্পেইনের মাধ্যমে দেওয়া এক বিবৃতিতে ট্রাম্প অবশ্য বলছেন, তিনি ‘সম্পূর্ণ নির্দোষ’। তিনি এই অভিযুক্ত করার প্রক্রিয়াকে রাজনৈতিক বিচার এবং নির্বাচনে হস্তক্ষেপের প্রচেষ্টা বলে উল্লেখ করেছেন। একই সঙ্গে প্রেসিডেন্ট নির্বাচনের প্রতিযোগিতা থেকে সরে না যাওয়ারও ইঙ্গিত দিয়েছেন ট্রাম্প। এছাড়া তার পুনরায় নির্বাচনে জেতার সম্ভাবনাকে নষ্টের চেষ্টা করার জন্য ট্রাম্প ডেমোক্র্যাট ব্র্যাগকে অভিযুক্ত করেছেন। ট্রাম্পের আইনজীবী সুসান নেচেলেস এবং জোসেফ টাকোপিনা বলেছেন, তারা এই অভিযোগের বিরুদ্ধে ‘জোরালোভাবে লড়াই’ করবেন।
২০১৬ সালের প্রেসিডেন্ট নির্বাচনি প্রচারণার সময় ডোনাল্ড ট্রাম্প মুখ বন্ধ রাখতে পর্নো তারকা স্টর্মি ড্যানিয়েলসকে এক লাখ ৩০ হাজার ডলার দিয়েছিলেন বলে অভিযোগ রয়েছে। এই পর্নো তারকার সাথে সম্পর্ক নিয়ে গুঞ্জন ছড়িয়ে পড়ার পর তাকে অনৈতিকভাবে ওই অর্থ দেওয়া হয়। ট্রাম্পের নির্দেশে তার সাবেক ব্যক্তিগত আইনজীবীই এ অর্থ তাকে দিয়েছিলেন।
ট্রাম্প অবশ্য এ ধরনের কোনো সম্পর্কের কথা অস্বীকার করেছেন। তিনি বলেছেন, এক মিথ্যা মামলায় নিজের সম্মান রক্ষার্থেই তিনি ওই অর্থ তাকে দিয়েছিলেন। ট্রাম্প জোর দিয়ে বলছেন, কোনো অপরাধ তিনি করেননি।
ম্যানহাটানের জেলা অ্যাটর্নি অ্যালভিন ব্র্যাগের অফিস চলতি বছরের শুরুর দিকে ট্রাম্পের বিরুদ্ধে এই মামলার কার্যক্রম শুরু করে। ড্যানিয়েলসের প্রকৃত নাম স্টেফানি ক্লিফোর্ড। তিনি বলেছেন, এক দশক আগে ট্রাম্পের সাথে তার সম্পর্ক ছিল। তবে ট্রাম্প এই সম্পর্কের অভিযোগ অস্বীকার করেছেন।
স্টর্মি ড্যানিয়েলস বৃহস্পতিবার ট্রাম্পের বিরুদ্ধে অভিযোগ গঠনের খবর শোনার পরপরই টুইটারের মাধ্যমে সমর্থকদের ধন্যবাদ ও কৃতজ্ঞতা জানিয়েছেন। তবে তার আইনজীবী ক্লার্ক ব্রিউস্টার বলেছেন, এ অভিযোগ গঠন নিয়ে এত আনন্দিত হওয়ার কিছু নেই। তিনি বলেন, বিচারকদের কঠোর শ্রম এবং প্রজ্ঞাকে অবশ্যই শ্রদ্ধা জানাতে হবে। এখন সত্য এবং ন্যায়বিচার যাতে প্রতিষ্ঠিত হয়।
২০১৭ থেকে ২০২১ সাল পর্যন্ত যুক্তরাষ্ট্রের প্রেসিডেন্ট হিসাবে দায়িত্ব পালনকারী ট্রাম্প হোয়াইট হাউজে ফিরতে ২০২৪ সালের মার্কিন প্রেসিডেন্ট নির্বাচনে প্রতিদ্বন্দ্বিতা করবেন বলে ইতোমধ্যে ঘোষণা দিয়েছেন।

২০১৬ সালে যুক্তরাষ্ট্রে প্রেসিডেন্ট নির্বাচনের আগে এক পর্নো তারকার মুখ বন্ধ রাখতে অর্থ দেওয়ার দায়ে সাবেক মার্কিন প্রেসিডেন্ট ডোনাল্ড ট্রাম্পের বিরুদ্ধে অভিযোগ গঠন করা হয়েছে। স্থানীয় সময় বৃহস্পতিবার ম্যানহ্যাটানের গ্র্যান্ড জুরি আদালতে তাকে অভিযুক্ত করা হয়। আলজাজিরা, রয়টার্স।